### NN 53/2022 (6.5.2022.), Presuda Visokog upravnog suda Republike Hrvatske poslovni broj: Usoz-75/21-9 od 21. ožujka 2022.

VISOKI UPRAVNI SUD REPUBLIKE HRVATSKE

699

PRESUDA

Visoki upravni sud Republike Hrvatske u vijeću sastavljenom od sudaca toga suda Dijane Vidović, predsjednice vijeća, dr. sc. Sanje Otočan, mr. sc. Inge Vezmar Barlek, Senke Orlić-Zaninović i Ante Galića, članova vijeća, te više sudske savjetnice Ivane Mamić Vuković, zapisničarke, u postupku ocjene zakonitosti općeg akta pokrenutog u povodu prijedloga Udruge, F., koju zastupa opunomoćenik T. H., odvjetnik u Odvjetničkom društvu O., H. i p. d.o.o., Z., na sjednici vijeća održanoj 21. ožujka 2022.

presudio je

Ukida se Pravilnik o unutarnjem redu Jedinstvenog upravnog odjela Općine Fažana, klasa: 023-01/10-01/19, urbroj: 2168/08-02/00-10-2, od 20. kolovoza 2010., s Izmjenama i dopunama: klasa: 023-01/10-01/119, urbroj: 2168/08-01/01-14-5 od 10. listopada 2014. te klasa: 023-01/17-01/14, urbroj: 2168/08-02/00-17-1 od 24. travnja 2017.

Obrazloženje

1. Podnositelj je obavijestio ovaj sud o nezakonitosti Pravilnika o unutarnjem redu Jedinstvenog upravnog odjela Općine Fažana, klasa: 023-01/10-01/19, urbroj: 2168/08-02/00-10-2, od 20. kolovoza 2010., s Izmjenama i dopunama: klasa: 023-01/10-01/119, urbroj: 2168/08-01/01-14-5 od 10. listopada 2014. te klasa: 023-01/17-01/14, urbroj: 2168/08-02/00-17-1 od 24. travnja 2017. (dalje: Pravilnik) u cijelosti.

2. Smatra da je Pravilnik nezakonit jer nije u sladu s odredbama Zakona o lokalnoj i područnoj (regionalnoj) samoupravi (»Narodne novine«, broj 33/01., 60/01., 129/05., 109/07., 125/08., 36/09., 150/11., 144/12., 19/13. 137/15., 123/17.) – dalje: ZoLP(R)S), Zakonom o službenicima i namještenicima u lokalnoj i područnoj (regionalnoj) samoupravi (»Narodne novine«,) – dalje: ZSN, Uredbom o klasifikaciji radnih mjesta u lokalnoj i područnoj (regionalnoj) samoupravi (»Narodne novine«, 74/10. i 125/14.) – dalje: Uredba, kao i Statutom Općine Fažana (Službene novine Istarske županije, 10/13.) – dalje: Statut. Ističe da Pravilnik nije donesen u skladu s odredbom članka 73. stavak 2. i 4. ZoLP(R)S-a, jer nije objavljen u službenom glasilu jedinice lokalne samouprave pa nije niti stupio na snagu. Također, nalazi nesklad s odredbama naziva i opisa radnih mjesta i poslova u odnosu na članak 7. stavak 3., 28., 29. stavak 2. te 30. Uredbe. Predlaže sudu da pokrene postupak po službenoj dužnosti i Pravilnik ukine.

3. Donositelj akta u očitovanju navodi da je Pravilnik opći akt internog karaktera, donesen na temelju odredbe članka 4. ZSN-a, pa smatra da se na takav akt, koji donosi izvršno tijelo jedinice lokalne samouprave, konkretno načelnik Općine, ne primjenjuju odredbe o objavi u službenom glasilu, nego je isti objavljen na oglasnoj ploči Jedinstvenog upravnog odjela Općine. Dodaje i da je Pravilnik usklađen s Uredbom, a detalje obrazloženja sud ne navodi zbog načina na koji je stvar riješena.

4. Sukladno odredbi članka 83. stavak 2. Zakona o upravnim sporovima (»Narodne novine«, 20/10., 143/12., 152/14., 94/16., 29/17. i 110/21.) – dalje: ZUS, sud je odlučio pokrenuti postupak ocjene zakonitosti općeg akta po službenoj dužnosti.

5. Pravilnik je opći akt internog karaktera, dakle opći akt koji djeluje prema unutra, ali koji podliježe ocjeni zakonitosti u upravnom sporu, odnosno ocjeni suglasnosti sa zakonom ili statutom (članak 86. stavak 3. ZUS-a). Navedeno uključuje i opće akte koje donosi načelnik Općine, a ne samo opće akte koje donosi predstavničko tijelo jedinice lokalne samouprave.

6. Odredbom članka 73. stavka 2. ZoLP(R)S-a propisano je da, prije nego što stupi na snagu opći akt obavezno se objavljuje u službenom glasilu jedinice. Sukladno odredbi stavka 4. istoga članka, opći akt stupa na snagu najranije osmi dan od dana njegove objave.

7. Također, odredbom članka 112. Statuta propisano je da se opći akti objavljuju u službenom glasilu Općine F. (stavak 1.). Opći akti stupaju na snagu osmog dan od dana objave, osim ako nije zbog osobito opravdanih razloga, općim aktom propisano da opći akt stupa na snagu danom objave (stavak 2.).

8. Budući da je člankom 27. Pravilnika propisano da (isti stupa na snagu danom donošenja) će se objaviti na oglasnoj ploči Jedinstvenog upravnog odjela, Pravilnik, kao i njegove Izmjene i dopune, nije objavljen na zakonom propisani način i nije stupio na snagu. Objava općeg akta na oglasnoj ploči ne može zamijeniti zakonom propisanu obvezu njegove objave u službenom glasilu, pa sud ocjenjuje nezakonitim Pravilnik u cijelosti jer se radi o općem aktu koji nije mogao stupiti na snagu.

9. Trebalo je stoga, na temelju odredbe članka 86. stavak 3. ­ZUS-a, odlučiti kao u izreci.

10. Ova presuda se, prema stavku 4. istoga članka ZUS-a, objavljuje u »Narodnim novinama«.

Poslovni broj: Usoz-75/21-9
 Zagreb, 21. ožujka 2022.

Predsjednica vijeća
 Dijana Vidović, v. r.